C 132/198
FI
Euroopan unionin virallinen lehti
24.3.2022
Torstai 7. lokakuuta 2021
ja miehistön jäsenten turvallisuuden; ottaa huomioon, että Minskissä Valko-Venäjän viranomaiset pidättivät lennolla olleen valkovenäläisen toimittajan ja aktivistin Raman Pratasevitšin ja hänen matkakumppaninsa Sofia Sapegan;
J. ottaa huomioon, että kun EU määräsi pakotteita Valko-Venäjän pakotettua Ryanairin lennon FR4978 laskeutumaan, Lukašenka uhkasi julkisesti vastata tähän vyöryttämällä EU:hun, erityisesti naapurimaihin Liettuaan ja Puolaan, muuttajia ja huumeita; ottaa huomioon, että tämä uhkaus toteutettiin valjastamalla muuttajat poliittisiin tarkoituksiin; ottaa huomioon, että Lukašenkan hallinto kehitti järjestelyn, jossa muuttajia siirretään Irakista, Turkista ja muista maista Minskiin, ja Valko-Venäjän rajavartijoiden avulla helpotti heidän laitonta rajanylitystään Euroopan unioniin; ottaa huomioon, että tämän seurauksena Liettuaan saapui noin 4 000 laitonta muuttajaa, Puolaan yli 1 400 ja Latviaan noin 400; ottaa huomioon, että Liettua, Latvia ja Puola joutuivat julistamaan Valko-Venäjän vastaisille rajoilleen poikkeustilan; ottaa huomioon, että EU:hun laittomasti tulleiden määrä on edelleen korkea ja rajoja yritetään edelleen ylittää laittomasti; ottaa huomioon, että Valko-Venäjän hallinto pakottaa muuttajia EU:n alueelle voimakeinoin ja kehittää propagandaa ja disinformaatiota, jossa EU:n jäsenvaltioita syytetään Valko-Venäjälle suuntautuvan laittoman muuttoliikkeen helpottamisesta; ottaa huomioon, että Lukašenka on ehdottanut, että Valko-Venäjän velvoite ottaa vastaan palaavia muuttajia lopetetaan, ja se on tehnyt Valko-Venäjän parlamentille lakiesityksen velvoitteen keskeyttämisestä; ottaa huomioon, että ainakin viisi muuttajaa on kuollut hypotermiaan ja uupumukseen ja että lukuisat muuttajat ovat juuttuneet viikoiksi Valko-Venäjän vastaiselle EU:n ulkorajalle; ottaa huomioon, että Puola on rajoittanut kansalaisjärjestöjen ja tiedotusvälineiden pääsyä raja-alueelle, jonne julistettiin poikkeustila; ottaa huomioon, että tilanne EU:n Valko-Venäjän vastaisella rajalla on edelleen jännittynyt ja valkovenäläiset upseerit ja sotilaat syyllistyvät moniin erilaisiin provokaatioihin;
K. ottaa huomioon, että 15. syyskuuta 2021 unionin tilasta pitämässään puheessa komission puheenjohtaja kutsui muuttajien käyttämistä välineenä Valko-Venäjän hybridi-iskuksi, jonka tarkoituksena oli horjuttaa EU:ta;
L. ottaa huomioon, että Vitali Šišov, joka perusti Ukrainaan Valkovenäläinen talo -ryhmän auttamaan Valko-Venäjältä lähteneitä ihmisiä, löydettiin hirtettynä kiovalaisesta puistosta 3. elokuuta 2021;
M. ottaa huomioon, että Valko-Venäjän yleisen syyttäjän virasto keskeytti 17. syyskuuta 2021 Raman Bandarenkan kuolemaa koskevan tutkinnan;
N. ottaa huomioon, että kun Minskissä sattui hiljattain kuolemaan johtanut ampuminen, jossa saivat surmansa Andrei Zeltser ja KGB:n agentti, hallinto pidätti yli sata henkilöä, jotka kommentoivat tapahtumaa sosiaalisessa mediassa, ja pakotti heidät tunnustuksiin;
O. ottaa huomioon, että kritisoituaan valmentajiaan valkovenäläinen urheilija Krystsina Tsimanouskaja pakotettiin lähtemään Tokion olympialaisista ennenaikaisesti ja että hän pelkäsi turvallisuutensa puolesta ja vaati siksi poliisin suojelua Tokion lentoasemalla ja otti vastaan Puolan myöntämän humanitaarisen viisumin; ottaa huomioon, että Kansainvälinen olympiakomitea (IOC) karkotti valkovenäläiset valmentajat Artur Šumakin ja Juri Moisevitšin olympialaisista ja käynnisti tutkinnan;
P. ottaa huomioon, että Venäjä ja Valko-Venäjä järjestivät syyskuussa 2021 jo valmiiksi jännittyneessä ilmapiirissä yhteisesti massiivisen 200 000 sotilaan Zapad 2021 -sotaharjoituksen, mikä lisäsi EU:n rajoihin kohdistuvaa painetta; ottaa huomioon, että Venäjä ja Valko-Venäjä perustivat ilmavoimien ja ilmapuolustuksen yhteisen koulutuskeskuksen Grodnoon alle 15 kilometrin päähän Puolan rajasta; ottaa huomioon, että Lukašenka ja Vladimir Putin tapasivat 9. syyskuuta 2021 Moskovassa ja ilmoittivat hyväksyvänsä 28 uutta talous- ja finanssiasioiden yhdentymistä koskevaa ohjelmaa sekä ”yhteisen puolustusalueen” luomisen, mikä on jälleen uusi askel Valko-Venäjän ja Venäjän asevoimien yhdistämisessä ja Venäjän joukkojen mahdollisessa pysyvässä sijoittamisessa Valko-Venäjälle; ottaa huomioon, että Lukašenka on ilmoittanut aikovansa hankkia Venäjältä vuoteen 2025 mennessä miljardilla Yhdysvaltain dollarilla aseita, kuten S-400-ohjusjärjestelmiä; ottaa huomioon, että Lukašenka ja Putin sopivat 9. syyskuuta 2021 myös öljyn ja kaasun yhteismarkkinoiden perustamisesta ja taloudellisen yhdentymisen syventämisestä, mikä lisää riskiä siitä, että Lukašenka uhraa jatkossakin Valko-Venäjän suvereniteetin saadakseen vastineeksi lisää tukea Venäjältä;
Q. ottaa huomioon, että Valko-Venäjän hallinto keskeytti osallistumisensa itäisen kumppanuuden aloitteeseen 28. kesäkuuta 2021;